Lahwi tuꞌ xin,
isto Komam Jesús isqꞌaxebꞌikꞌto haꞌ lago Galilea,
chiyijpaxo Tiberias.
Kaw xin hantanhe anma ok tzujno yinta Komam,
yuto yil anma tuꞌ iswatxꞌen Komam kꞌaybꞌalkꞌule yet iskawxi anma yaꞌay yu Komam.
Isto Komam Jesús iswiꞌ huneꞌ wonhan yebꞌ ebꞌyaꞌ iskuywom,
yay tzꞌonhno Komam yebꞌ ebꞌyaꞌ bꞌey tuꞌ.
Toxa xin chiꞌichiko qꞌinh Pascua,
isqꞌinh ebꞌnaj Israel.
Yet yilni Komam xin ta kaw hantanhe anma apni iskꞌatanh,
yalni Komam tet yaꞌ Felipe:
—¿Bꞌaytuꞌwal chikoloqꞌ tzet chislo sunil anma tiꞌ?
xhi Komam tet yaꞌ.
Yal Komam huneꞌ tuꞌ yunhe yabꞌen Komam tzet chiyute yalni yaꞌ Felipe.
Wal Komam xin,
kaw yohtaxa tzet chiyu yaqꞌni waꞌo sunil anma tuꞌ.
Istaqꞌwi yaꞌ:
—Waxanhka ay kabꞌo ciento denario komelyu chiloqꞌni tzet chilolaxi,
kaw maxhtikꞌam chabꞌe yiqꞌni anma hunta txꞌinano yet,
xhi yaꞌ tet Komam.
Ay xin huneꞌ yaꞌ chikuywi yinta Komam tuꞌ,
yuxhta isbꞌa yebꞌ yaꞌ Simón Pedro,
Andrés isbꞌi.
Haꞌ yaꞌ halni:
—Ay huneꞌ naj nichꞌan koxol tiꞌ,
ay kakꞌonh noꞌ kay iqꞌbꞌil yu naj yebꞌ xin howebꞌ ixim pan cebada,
yajaꞌ ¿tzet chaqꞌ hanikꞌ tiꞌ yinh sunil anma?
xhi yaꞌ tet Komam.
Yalni Komam tet ebꞌyaꞌ iskuywom tuꞌ:
—Halwe tet sunil anma ayojabꞌ tzꞌonhnoj,
xhi Komam.
Kaw xin cheqꞌanhla sat txꞌotxꞌ bꞌey tuꞌ,
yuxin haknhe tuꞌ yu yay tzꞌonhno anma sunil.
Aymi howebꞌo mil isbꞌisil ebꞌnaj winaj.
Yinikanh Komam ixim pan tuꞌ.
Yet lahwi yaqꞌni Komam yuchꞌandiosal yinh ixim tet Komam Dios,
yitxqꞌanto Komam ixim yinh anma tzꞌonhan tuꞌ.
Haktikꞌapax tuꞌ yute Komam yinh noꞌ kay,
yaqꞌ Komam hantatikꞌa kaw choche anma.
Hayet lahwi isnohkano iskꞌul anma tuꞌ xin,
yalni Komam tet ebꞌyaꞌ chikuywi yintaj:
—Kutxbꞌaweyo sunil ixim matxa malahwi yu anma tiꞌ,
haxinwal machi ixim chiꞌetaxtoj,
xhi Komam.
Hak tuꞌ xin yu iskutxbꞌaniko ebꞌyaꞌ ixim,
kaw xin 12 (kabꞌlahonhebꞌto) motx ixim matxa lahwi yu anma tuꞌ yinh ixim howebꞌ pan cebada.
Yet yilni anma huneꞌ kꞌaybꞌalkꞌule iswatxꞌe Komam Jesús tuꞌ,
yalni anma hakaꞌ tiꞌ:
«Yinh kaw yeli,
haꞌ huneꞌ yaꞌ tiꞌ ischejabꞌ Komam Dios halbꞌilkanoj tato chihul koxol bꞌey yul sat yibꞌanhqꞌinal tiꞌ,»
xhi anma.
Isnahnilo Komam Jesús tato chꞌekꞌ yinh isnabꞌal anma yinito Komam kat yaniko anma Komam yahawiloj,
yuxinto el Komam xol anma,
isto Komam iswiꞌ wonhan ischukil.